open-index/open-wikipedia-markdown huggingface dataset:
Kotkaklubi

**Kotkaklubi** on 1999. aastal loodud vabaühendus, mis koondab kotkaste ja must-toonekure kaitsmisele, uurimisele ja tutvustamisele pühendunud kotkasõpru. Kotkaklubi eesmärgiks on, et kotkad ja must-toonekurg jääksid ilmestama Eesti maastikku ka tulevikus.

Kotkaste vaatlemisel ja kaitsmisel Eestis on pikk ajalugu. Esimesed teadaolevad vaatlused pärinevad 20. sajandi esimesest poolest. Ilmselt on olnud kotkahuvilisi ka varem, aga puudub tõestusmaterjal. Läinud sajandi alguspoole kotkatöödest on valminud 1937. aastal lühifilm „The Last of the Golden Eagle”. See on tõenäoliselt Muraka rabas 1935. aastal Eesti Kultuurfilmi filmitud ja hiljem Inglismaal monteeritud ringvaade (vt lisaks Postimees, 9. juuli 1935). Tol ajal olid metsavahid ja ka metsaülemad põhilisteks infokogujateks kohapeal. Kotkapesade kontrollimisega tegelesid Johannes Lepiksaar, Neeme Mikkelsaar, Gustav Vilbaste. Pärast sõda tegelesid kotkastega Eerik Kumari, Ülo Järvekülg, Lembit Enok, Hillar Pärjassaar. Alates 1960. aastatest on kaitsnud kotkaid Aksel Baumer, Fred Jüssi, Tiit Randla, Jaan Rannap, Edgar Valter. Hiljem liitusid kotkakaitsjatega Jüri Tõnisson ja Anti Õun. 

Organisatsiooniliselt uuele tasemele jõuti kotkakaitses 1989. aastal, mil Einar Tammuri eestvõttel moodustati looduskaitsekooperatiiv Kotkas. 1991. aastal algasid kotkasõprade igasügisesed kokkusaamised, mida esialgu nimetati ka looduskaitsekooperatiivi Kotkas laiendatud koosolekuteks. Uute liikmete lisandudes ja Eesti riigi arenedes kujunes kooperatiivist kümne aasta jooksul kotkahuviliste klubi, mis sai 1999. aasta 18. märtsil ametliku nime Kotkaklubi. Kotkaklubi nime all tegutsetakse sõltumatu vabaühendusena tänaseni.

Kotkaklubisse kuulub 29 liiget, keda ühendab soov teha midagi kotkaste heaks. Nii on ka Kotkaklubi põhikirjaliseks eesmärgiks, et kotkad ja must-toonekurg jääksid ilmestama Eesti maastikku ka tulevikus. Oma eesmärkide saavutamiseks algatab ja vajadusel teostab Kotkaklubi mitmesuguseid loodus- ja keskkonnakaitselisi projekte, osaleb praktiliste kaitseabinõude väljatöötamises ja rakendamises ning tegeleb avalikkuse informeerimisega. Koostöös riigiasutuste, teadusasutuste, ettevõtete ja aktiivsete kodanikega pingutatakse kotkaste ja must-toonekure kaitse nimel.

## Vaata ka
*Looduskaitseühing Kotkas

## Viited
Bruno Ahlberg

**Bruno Valfrid Ahlberg** (23. aprill 1911 Espoo – 9. veebruar 1966 Helsingi) oli Soome poksija.

Ahlberg oli kahekordne Soome meister: 1932. aastal kergekeskkaalus (kuni 147 naela ehk 66,7 kg) ja 1933. aastal keskkaalus (kuni 160 naela ehk 72,6 kg). Ta osales kaks korda Eesti-Soome maavõistlustel, kus kaotas oma kohtumise 1933. ja võitis 1935. aastal.

Ahlberg võitis 1932. aasta Los Angelese olümpiamängudel kergekeskkaalus (kuni 147 naela ehk 66,7 kg) pronksmedali. See oli Soome esimene olümpiamedal poksis.

Ahlberg jätkas aprillis 1937 karjääri elukutselisena. Ta pidas 25 kohtumist, millest võitis 11 (neist 1 nokaudiga), kaotas 8 (neist 2 nokaudiga), ning kuus kohtumist lõppes viigiga.

## Välislingid
*
PLO

**PLO** on lühend, mis võib tähistada järgmisi organisatsioone:

*'''Palestiina Vabastusorganisatsioon''', ingliskeelse nime *Palestine Liberation Organization* rahvusvaheliselt kasutuses olev lühend
*'''Pärnu Linnaorkester'''
***[[Ontario Liberaalne Partei]]**, prantsuskeelse nime *Parti libéral de l'Ontario* lühend
***[[Poola Ookeaniliinid|Poola Ookeani liinid]]**, poolakeelse *Polskie Linie Oceaniczne* lühend
***[[Particuliere Lijnbushouders Organisatie]]**, Suriname bussifirma
Sanremo

**Sanremo** (liguuri keeles *Sanremu*) on sadamalinn Itaalias Liguurias Vahemere kaldal. Sanremo jääb Itaalia-Prantsusmaa piirist 20 km kaugusele.

Vana-Rooma aegne asundus oli algselt tuntud kui *Matutia* või *Villa Matutiana*. Asundus kujunes iseseisvaks linnaks 15. sajandi teises pooles. Kirjapilti **San Remo** kasutati keskajal ja ka Mussolini valitsuse aastail kasutati seda ametlikes dokumentides.

Sanremo majandus toetub suuresti turismile.

Alates 1951. aastast korraldatakse linnas Sanremo laulufestivali. Selle eeskujul alustati 1956. aastal ka Eurovisioni lauluvõistlust.

1907. aastast peetav Milano-Sanremo ühepäevasõit on elukutseliste jalgratturite pikim ühepäevasõit (298 km).

Linnast on pärist *[[Five-card stud]]* pokkeri versioon *telesina*.

Elu lõpuaastail elas Sanremos Alfred Nobel. Nobeli villas ja laboratooriumis on tänapäeval muuseum.


Sanremo-panorama città e porto dal santuario madonna della costa1.jpg|Sanremo sadam
Alfred Nobel - Villa in Sanremo.jpg|Nobeli villa


## Viited

## Välislingid

* Sanremo koduleht
* Sanremo festival
G-77

**G-77** (inglise keeles *Group of 77*) on arengumaade majandusprobleeme käsitlev organisatsioon.

Ühenduse asutasid 15. juunil 1964 77 Aasia, Aafrika ja Ladina-Ameerika riiki.

Aastal 2010 on liikmeid 130.

## Välislingid
*G-77 ametlik koduleht
2010 AB78

**2010 AB78** on Maa-lähedane objekt, asteroid, mis avastati 2010. aastal. 

Asteroidi märkas 12. jaanuaril NASA kosmoseteleskoop WISE. Asteroidi vaatles 18. ja 19. jaanuaril Mauna Kea observatoorium, mis võimaldas IAU Väikeplaneetide Keskusel avaldada 22. jaanuaril ringkirja, mis kinnitas avastust. See on umbes 1&nbsp;km suuruse läbimõõduga.

## Viited
Albert Trummal

**Albert Trummal** (19. jaanuar 1920 – 5. jaanuar 1983) oli eesti kirjandusteadlane, Tartu Riikliku Ülikooli väliskirjanduse õppejõud. 

Eraldi raamatuna on temalt ilmunud TRÜ rotaprintväljaandena brošüür "J.-P. Sartre. A. Camus" (seerias "XIX-XX sajandi väliskirjanikke" XI, Tartu 1971, 1000 eksemplari, 128 lk). Veel on ta kirjutanud peatükid "Jorge Amado" sama seeria IV vihikus (1962, lk 81–104) ning "Oscar Wilde" ja "Herbert George Wells" sama seeria VII vihikus (2. trükk 1969, vastavalt lk 61–76 ja 123–140). 

## Flaubert’i uurija
Eriti põhjalikult tegeles ta Gustave Flaubert’iga, kelle kohta on avaldanud mitu artiklit:
* "M. Gorki ja G. Flaubert". Edasi, 22. september 1968
* "G. Flaubert’i sõber ja kriitik" (Ivan Turgenev). Edasi, 17. november 1968 
* ""Bouvard ja Pécuchet" – Flaubert’i luigelaul". Edasi nr 292-293, 12. ja 19. detsember 1971
* "Flaubert ja Dostojevski välismaise kriitika võrdlustules". Sirp ja Vasar, 17.  detsember 1971
* "Gustavus Flaubertus bourgeoisophobus". Edasi, 7. juuni1980
* "Flaubert’i kaks-kolm mõttekest". Looming 1980, nr 11, lk 1611–16
* "Raamat eimillestki" ("Bouvard ja Pécuchet"). Keel ja Kirjandus 1981, nr 11, lk 684–689

## Isiklikku
Tema abikaasa on olnud ajaloolane ja arheoloog Vilma Trummal, nende poeg on arhitekt Tiit Trummal. 

## Viited

## Välislingid
*Haud Pärnu Metsakalmistul
Ekstremofiil

**Ekstremofiilid** on mikroorganismid, kes elavad hulkraksete jaoks ekstreemsetes tingimustes: madalatel temperatuuridel (näiteks merejääs), kuumaveeallikates või happelistes, aluselistes või soolastes veelistes jt keskkondades.

Esimesed ekstremofiilid avastati Yellowstone'i rahvuspargist 1970. aastate algul, mil mikrobioloog Thomas Brock ja tema kolleegid leidsid sealt termofiilseid ekstremofiile, kes suutsid elada temperatuuridel üle 60&nbsp;°C. Varsti pärast seda avastasid nad mikroobid, kes suudavad elada 80&nbsp;°C juures. Leitud on ka hüpertermofiilseid mikroorganisme, kes suudavad elada ja paljuneda temperatuuridel üle 100&nbsp;°C (kuni 121&nbsp;°C).

## Vaata ka
* astrobioloogia
* arhed
* psührofiilid
Wolmar Johann von Bock

**Wolmar Johann von Bock** (ristitud 10. jaanuaril 1673 (vkj 31. detsembril 1672) Riias; suri juulis 1710 Dünamündes) oli Liivimaa aadlik ja Rootsi sõjaväelane (ooberstleitnant, 1703).

1686. aastal liitus ta Soopsi jalaväerügemendiga. 1690. aastaks oli ta seal tõusnud alamohvitseriks. 1693. aastal teenis ta Hollandis. 1700. aastal liitus ta Schlippenbachi tragunirügemendiga, järgmine aasta oli ta kapten Stackelbergi jalaväerügemendis. 1703. aastal sai ta seal ooberstleitnandiks.

Wolmar Johann von Bock sündis Lahmuse, Loodi ja Visusti mõisniku ooberstleitnant Bernhard von Bocki (1625–1679) ja Maria Luitgard von Schlippenbachi(suri 1697) pojana.

Talle kuulus Loodi mõis.

## Perekond
Wolmar Johann von Bock abiellus vabapreili Anna Helene von Wrangelliga, kes oli Urvaste mõisniku vabahärra Reinhold von Wrangelli ja Anna Margaretha von Zöge tütar. Abielust sündisid:
* Berend Johann von Bock, Liivimaa poliitik, Loodi, Pahuvere ja Vardi mõisnik
* Helene von Bock (u. 1700–1761), abiellus Lehmja, Karinu, Prandi ja Silmsi mõisniku Hans Heinrich von Roseniga (1703–1780)

### Sugupuu
Viited:

## Vaata ka
* Bock (Lahmuse)

## Viited
Sulak

**Sulak** ehk **lumepaljand** on koht või laik, kust lumi ja/või jää on ära sulanud ja maapind on paljas. Sulakud tekivad soojemate ilmadega jää ja lumega kaetud pinnale jää- ja parasvöötmes.

Tavaliselt tekivad sulakud kevadel. Puutüvede ümber on nad lehtrikujulised.
Bengt Friedrich von Rosen

**Bengt Friedrich von Rosen** (15. november (vkj 4. november) 1738 Karinu mõis – 24. aprill (vkj 12. aprill) 1809) oli Eestimaa aadlik ja Venemaa sõjaväelane (leitnant).

Bengt Friedrich von Rosen sündis Lehmja, Karinu, Prandi ja Silmsi mõisniku Hans Heinrich von Roseni ja Helene von Bocki (1699–1761) pojana. Tema onu oli Liivimaa poliitik Berend Johann von Bock (1701–1769).

Talle kuulusid Prandi ja Karinu mõis.

## Perekond

Bengt Friedrich von Rosen abiellus 20. septembril 1761 Tagavere mõisas Gertruda Elisabeth von Aderkasiga (1743–1813), kes oli Georg Gustav von Aderkasi ja Margaretha Elisabeth von Pistohlkorsi tütar. Abielust sündisid:
*Helena Henriette von Rosen (1763–1838)
*Bernhard Friedrich von Rosen (1765–1831), rittmeister, Keava mõisnik
*Sophia Luise von Rosen (1766–1832)
*Augusta Eleonora von Rosen (1768–1854)
*Gustav Heinrich von Rosen (1769–1840), rittmeister, Äntu mõisnik
*Anna Juliane von Rosen (1770–1845), abiellus Orina mõisniku Fabian Wilhelm von Schillingiga (surnud 1831)
*Georg Bogislaus von Rosen (1774–1845), Piira mõisnik, Hessen-Kasseli ooberstleitnant
*Friederike Elisabeth von Rosen (1777–1858), abiellus oma noorema õe lese, Korjodi mõisniku vabahärra Jakob Heinrich Clodt von Jürgensburgiga (surnud 1848)
*Karl Wilhelm von Rosen (1778–1846), Karinu ja Piira mõisnik, Hessen-Kasseli ooberstleitnant, kreisikohtunik
*Margarethe Gertrude von Rosen (1784–1808), abiellus Korjodi mõisniku vabahärra Jakob Heinrich Clodt von Jürgensburgiga (surnud 1848)

Abielust sündis veel üks poeg ja kaks tütart, kes kõik surid noorelt.

### Sugupuu
Viited:
 

## Vaata ka
*Rosen (valge)

## Viited
Peeter Ruus

**Peeter Ruus** VR I/2 (25. juuni 1872 Keeni vald (Sangaste kihelkond) – juuli 1934 Tartu) oli Eesti loomaarst ja sõjaväelane (veterinaar-kolonel).

Ta on maetud Valgamaale Ilmjärve kalmistule.

## Viited
Noblesse oblige

***Noblesse oblige*** on prantsuskeelne laiemalt kasutatav väljend, tähistamaks väärikust kuulumisest mingisse seltskonda ehk kohustust olla väärikas oma päritolu tõttu. Eesti keeles kasutatakse selle tõlkena väljendit "seisus kohustab".

Selle väljendiga rõhutatakse arusaama, et võimu, heaolu ja autoriteediga kaasneb ka kohustus ja vastutus. 

Seda kasutas (arvatavasti trükis esimesena) Honoré de Balzac oma raamatus "Le Lys dans la vallée" (ilmus 1836, eestikeelne pealkiri "Liilia orus").
Jaan Rohusaar

**Jaan Rohusaar** (15. mai 1936 Tallinn – 24. märts 2021) oli eesti ehitusinsener ja tehnikateadlane.

Ta lõpetas 1954. aastal Tapa Keskkooli ja 1960. aastal Tallinna Polütehnilise Instituudi ehitusteaduskonna autoteede ja sildade insenerina. Ta oli samas aastatel 1964–1968 aspirant, kaitses 1968. aastal väitekirja "Исследование работы предварительно напряжённых металлических балок" ning sai tehnikakandidaadi kraadi. 

Oli tööstusehitiste ja sildade projekteerija Tööstusprojektis, Maanteeprojektis ja Maaparandusprojektis. 

Aastatel 1968–1996 oli ta Eesti NSV Riikliku Kunstiinstituudi ja selle järglaskoolide arhitektuuriteaduskonna vanemõpetaja, 1969–1990 dotsent, 1990–1996 professor, 1979–1989 ehituskateedri juhataja, 1986–1996 arhitektuuriteaduskonna dekaan. Alates 1996. aastast oli ta Tallinna Tehnikakõrgkooli ehitusmehaanika professor.

## Teadustöö
Avaldanud töid teraskonstruktsioonide kandevõime suurendamise võimalustest ja optimaalsetest parameetritest ning kõrghariduse probleemidest. 50 teaduspublikatsiooni, 20 aimearaamatut, 3 õpikut.

## Teosed
*1968 – *"О расчёте предварительно напряжённых металлических балок"*. Kaasautor Johannes Aare. // TPI Toimetised 259 (1968)
*1971 – *"Влияние способа прикpепления затяжки на работу предварительно напряжённых металлических балок"*. // TПИ Сб. докл. по стоительству. Tln 1971
*1987 – *"О расчёте гофрированных пластин"*. // TPI Toimetised 640 (1987)
*2005 – "Minimaalse massiga varraskonstruktsioonidest". Kaasautorid M. Komendant, T. Ental. // Tallinna Tehnikakõrgkooli Toimetised 8 (2005)

## Kirjandus
*"Jaan Rohusaar". // Ehitusinsenerid TPI-st. Valgus. Tallinn 1986. Lk 229

## Välislingid
*
Jüriöö

**Jüriöö** all võidakse mõelda:
* ööd vastu jüripäeva, 23. aprilli;
* Jüriöö ülestõusu.
* perekonnanime Jüriöö

## Vaata ka
* Jüriöö jooks
* Jüriöö park
Punapeade liit

**"Punapeade liit"** (inglise keeles *The Red-Headed League*) on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1891. aastal. "Punapeade liit" kuulub kogumikku "Sherlock Holmesi seiklused".

## Sisututvustus
Pandimaja omanik punapäine Jabez Wilson palgati heategevusliku fondi Punapäiste Meeste Liidu poolt Briti entsüklopeediat (Encyclopædia Britannica) ümber kirjutama. Pärast kaheksa nädala möödumist oli äkki fondi kontor suletud ja sealsed inimesed kadunud. Pandimaja omanik pöördub Sherlock Holmesi poole abipalvega lahendada see müsteerium. Juhtunut uurides tõdeti, et kirjutamine oli lihtsalt ettekääne. Kurjategijad soovisid Jabez Wilsonit iga päev mitu tundi pandimajast eemal hoida, et kaevata sel ajal majast tunnel lähedal olevasse pangahoonesse.

## Tegelaskujud
* **[[Sherlock Holmes]]**
* **[[doktor Watson]]**
* **Jabez Wilson** – pandimaja omanik.
* **Vincent Spaulding** (pärisnimega *John Clay*. Mõrtsukas, varas ja võltsija) – Wilsoni abiline.
* **Duncan Ross** (pärisnimega *William Morris*, advokaat) – *Punapäiste Meeste Liidu* ametnik.
* **Peter Jones** – Scotland Yard.
* **Hr. Merryweather** – Coburgi harupanga direktor.

## Teosega seotud kohti

* **Baker Street 221B** (Marylebone, Westminster) - Sherlock Holmese elukoht. 
* **Saxe-Coburg Square** – väljamõeldud koht, Jabez Wilsoni elukoht.
* **Coburg Square City** – väljamõeldud koht, Jabez Wilsoni pandimaja ja Coburgi harupanga kontori hoone.
* **Fleet Street** (Westminster) – Punapäiste Meeste Liidu kontor.
## Vasturääkivused teoses
Oma kohtumisel Sherlock Holmesiga teatab Jabez Wilson, et nägi kuulutust **27. aprillil 1890**. Pärast **kaheksanädalast (~ 2 kuud)** kirjutamise perioodi teatati talle **9. oktoobril 1890**, et *Punapeade Liit* on laiali saadetud. Kahe väljatoodud daatumi vahe on tegelikult **23 nädalat ja 5 päeva** ehk üle **5 kuu**.

## Eestikeelsed väljaanded
* "Punapääliste ühisus" Õhtused kõned. Eesti Postimees, 1905, nr 8–13 
* "Punapääliste ühisus." Kriminal–jutud; nr.1. (V. Sohni rmtkpl. (Kuresaare), 1907; tõlkija Oskar Brunberg)
* "Sherlock Holmesi seiklused" (Pikker 1992; tõlkija Krista Kaer; lk 29–52)
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 177–193)
* "Sherlock Holmesi lühijutud" (Varrak 2010; tõlkija Krista Kaer)

## Viited

## Pilte teosega seotud kohtadest


Pilt: Fleet Street. By James Valentine c.1890..jpg| Fleet Street. 1890
Kadunud peigmehe juhtum

**"Kadunud peigmehe juhtum"** (inglise keeles *A Case of Identity*) on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1891. aastal. "Kadunud peigmehe juhtum" kuulub kogumikku "Sherlock Holmesi seiklused". 

## Sisukokkuvõte
Sherlock Holmesi poole pöördub Mary Sutherland, kelle kihlatu Hosmer Angel on kadunud. Tagasihoidlik ja salapärane noormees kirjutas kõik kirjad naisele kirjutusmasinal. Mary vastused palus aga mees saata Leadenhall Streeti postkontorisse nõudmiseni. Uurides juhtumi asjaolusid, tuvastab Holmes, et Mary kohtus Hosmeriga ainult siis, kui naise noor kasuisa viibis Prantsusmaal. Peagi tõdeti, kahe mehe rolli täitis üks ja seesama mees. 

## Tegelased
* Sherlock Holmes
* doktor Watson
* Mary Sutherland – masinakirjutaja
* proua Windibank – Mary ema
* James Windibank – Mary kasuisa, Westhouse & Maribanki veiniäri proovireisija
* Hosmer Angel – Mary kihlatu, kassiir

## Eestikeelsed väljaanded

* "Sherlock Holmesi seiklused" (Pikker 1992; tõlkija Krista Kaer; lk 53–70)
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 193–205)
* "Sherlock Holmesi lühijutud" (Varrak 2010; tõlkija Krista Kaer)

## Viited
Boscombe'i oru mõistatus

**"Boscombe'i oru mõistatus"** (inglise keeles "The Boscombe Valley Mystery") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1891. aastal. "Boscombe'i oru mõistatus" kuulub kogumikku "Sherlock Holmesi seiklused".

## Sisukokkuvõte
Sherlock Holmes ja doktor Watson asuvad Boscombe'i orus (Herefordshire'i krahvkonnas) Charles McCarthy surma uurima. Inspektor Lestrade süüdistab mõrvas McCarthy poega Jamesi, kuid Holmesi need süüdistused ei veena. Detektiiv jõuab teistsugusele järeldusele ja avastab, et mõrva tegelikud asjaolud viivad Austraaliasse.  

## Tegelased
* Sherlock Holmes
* doktor Watson
* John "Jack" Turner – rikas maaomanik Boscombe'i orus, oma varanduse teenis Austraalias
* Alice Turner – John Turneri 18-aastane tütar 
* Charles McCarthey – mõrva ohver, rentnik John Turneri talus; tundis Turnerit juba Austraalias
* James McCarthey – Charles McCarthey poeg, kannab vanglakaristust, mõrvas süüdistatav
* William Crowder – metsavaht

## Eestikeelsed väljaanded
* "Mõrtsukatöö Boscombe orus" (Tartu 1895; tõlkija Eduard Vilde) 
* "Saladusline mõrtsukatöö Boskombi orus"; Lõbus kirjavara, nr 1. (Narva: Vironia, 1923)
* "Sherlock Holmesi seiklused" (Pikker 1992; tõlkija Krista Kaer; lk 71–94)
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 205–221)
* "Sherlock Holmesi lühijutud" (Varrak 2010; tõlkija Krista Kaer)

## Viited
Roza Otunbajeva

**Roza Otunbajeva** (*Роза Исаковна Отунбаева*; sündinud 23. augustil 1950 Ošis) on Kõrgõzstani poliitik, 2010. aasta aprillirahutuste järel end ametisse nimetanud ajutise vahevalituse juht ja alates 19. maist ajutine president. 

3. juulil vannutati ta vastavalt rahvahääletusele presidendi ametisse kuni 2011. aasta lõpuni. Ta oli ka valitsusjuht kuni uue valitsuse moodustamiseni pärast oktoobris 2010 toimunud parlamendivalimisi.

Otunbajeva on endine välisminister ja karjääridiplomaat, kunagine Kirgiisi NSV Ministrite Nõukogu esimees.

Välisministri ametit on Otunbajeva pidanud korduvalt, kõigepealt Kirgiisi NSV päevil (1986–1989), siis iseseisvas Kõrgõzstanis (1991 ja 1990. aastate keskel). Pärast nn Tulbirevolutsiooni (2005) oli ta välisministri kohusetäitja.

## Elulugu

Lõpetas 1972. aastal Moskva Riikliku Ülikooli filosoofiateaduskonna.

1975. aastal asus tööle Kirgiisi Riiklikus Ülikoolis, kus tegutses professorina ning juhtis filosoofiateaduskonda.

1981. aastal sai temast Kommunistliku partei Frunze (tänase Biškeki) Lenini rajoonikomitee teine sekretär.

1986. aastal määrati ta Kirgiisi NSV Ministrite Nõukogu esimeheks ja välisministriks (?). Aastatel 1986–1991 töötas Nõukogude Liidu välisministeeriumis Moskvas, Nõukogude Liidu delegatsiooni juhina UNESCO juures Pariisis ning Nõukogude Liidu suursaadikuna Malaisias (?).

1991. aastal sai Kõrgõzstani välisministriks. Aastatel 1992–1994 oli ta suursaadik Ameerika Ühendriikides ja Kanadas, 1994–1997 välisminister, 1998–2001 suursaadik Suurbritannias ja Iirimaal.

2002–2004 oli Otunbajeva ÜRO erimissiooni juht Gruusias.

Naasis 2004. aastal Kõrgõzstani. Osales poliitilise liikumise Ata-Džurt loomises ja sai detsembris selle kaasesimeheks.

Soovis kandideerida 2005. aasta parlamendivalimistel, kuid eemaldati kandidaatide nimekirjast. Ta lõi kaasa parlamendivalimiste järel puhkenud Tulbirevolutsioonis. Presidendiks saanud Kurmanbek Bakijev määras ta välisministriks, kuid parlament ei kinnitanud Otunbajevat ametisse.

2006. aastal ühines Otunbajeva opositsiooniga ja sai Asaba partei kaasesimeheks (koos Azimbek Beknazaroviga). Partei tähtsamaid nõudmisi oli presidentaalse riigikorra asendamine parlamentaarsemaga.

2007. aastal valiti Sotsiaaldemokraatliku Partei nimekirjas parlamenti ja sai 2009. aastal sotsiaaldemokraatide fraktiooni juhiks.

2010. aastal aprillis Kurmanbek Bakijevi kukutanud rahutuste käigus sai Otunbajevast ajutise valitsuse juht. On oletatud, et Otunbajeva oli tugevamate poliitiliste konkurentide kompromisskandidaat.

## Isiklikku
Otunbajeva on abielus, tal on kaks last. Tütar elab abikaasaga (2010. aasta juuni seisuga) Londonis.

Ta valdab vene, kirgiisi, inglise, prantsuse ja saksa keelt. Kirgiisi keelt vabalt ei räägi.

## Vaata ka
* Roza Otunbajeva tehniline valitsus

## Viited

## Välislingid
* Elulookirjeldus centrasia.ru-s
* Ajutise Presidendi ametlik koduleht
* Michael Anderseni film "Revolution gone wrong" Al Jazeera sarjas "People & Power".
Viis apelsiniseemet

**"Viis apelsiniseemet"** (inglise keeles "The Five Orange Pips") on Arthur Conan Doyle'i jutustus, kus astuvad üles detektiiv Sherlock Holmes ja doktor Watson.

Jutustus ilmus ajakirjas Strand Magazine 1891. aasta novembris. "Viis apelsiniseemet" kuulub kogumikku "Sherlock Holmesi seiklused".

## Sisu

23-aastane noormees John Openshaw jutustab kohtumisel Holmesiga oma perekonda saatvast mõistatuslikest sündmustest. Ta palub uurida oma onu ja isa surma.

Tema onu Elias Openshaw oli minevikus istanduse omanik Floridas. USA kodusõja ajal teenis ta konföderatsiooni armees, kus sai koloneliks. 1870. aastal kolis ta tagasi Euroopasse ja elas Inglismaal Lääne-Sussexis. Ta suri 10. märtsil 1883 ja tema surnukeha leiti aiast tiigist.

Johni isa Joseph Openshaw oli väikese jalgrattavabriku omanik. Tema surnukeha leiti 7. jaanuaril 1885 kriidiaugust.

Holmesi tähelepanu äratas fakt, et enne iga surma saadeti ohvrile ümbrik viie apelsiniseemnega. Peagi leitakse surnuna ka John Openshaw. Kuritöö jäljed viivad kurikuulsa salaühingu Ku Klux Klanini. Holmes järeldab, et vennad Openshaw'd olid varastanud Ku Klux Klani tähtsad dokumendid, mistõttu see organisatsioon 1869. märtsis kokku varises ja tegevuse lõpetas. Ku Klux Klani endised liikmed maksid neile selle eest kätte. Holmes ka tuvastas kurjategijad Georgiast pärit parklaeva Üksik Täht meeskonnana, aga laev oli jõudnud selleks ajaks Inglismaalt lahkuda. Seepeale saatis Holmes USA-sse telegrammi, paludes laeva kapteni ja teised meeskonnaliikmed mõrva eest vahistada.

## Tegelased
* Sherlock Holmes
* doktor Watson
* John Openshaw
* Elias Openshaw
* Joseph Openshaw
* major Freebody, Joseph Openshaw' sõber, Portsdown Hilli fordi ülem
* kapten James Calhoun

## Eestikeelsed väljaanded
* "Viis apelsiniseemet" (Tartu: Turist 1938; tõlkija Eliisabet Envere)
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 282–295)
* "Sherlock Holmesi lühijutud" (Varrak 2010; tõlkija Krista Kaer)

## Viited
Viltuse suuga mees

**"Viltuse suuga mees"** (inglise keeles "The Man with the Twisted Lip") on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1891. aastal. "Viltuse suuga mees" kuulub kogumikku "Sherlock Holmesi seiklused".

## Tegelased
* Sherlock Holmes
* doktor Watson
* Mary Watson – doktor Watsoni naine
* Elias Whitney – usuteaduste doktor, St. George'i Teoloogiakolledži direktor
* Kate Whitney – Watsoni tuttav
* Isa Whitneyn – Kate Whitney abikaasa, Elias Whitney vend; kirglik oopiumisuitsetaja
* Neville St. Clair (alias Hugh Boone, kerjus) – rikas härrasmees Kentist
* Proua St. Clair – Neville St. Clairi naine
* Inspektor Brandstreet

## Eestikeelsed väljaanded
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 295–310)
* "Sherlock Holmesi lühijutud" (Varrak 2010; tõlkija Krista Kaer)

## Viited
GarageBand

**GarageBand** on Apple'i muusikatarkvara, mis kuulub programmi iLife juurde. See on saadaval operatsioonisüsteemidele OS X ja iOS.

## Välislingid
*Koduleht
Orkaan (tuul)

**Orkaan** on tugev tuul, mille tugevus ületab 12 palli Beauforti skaala järgi, ehk tuul, mille kiirus on üle 32,7&nbsp;m/s. Sellised tormid ei pruugi tekkida sooja troopilise mere kohal ega ole seetõttu orkaanid selle sõna kõige levinumas tähenduses. Neid põhjustavad tsüklonid, mis liiguvad Atlandi ookeani põhjaosast Loode-Euroopasse. Tavaliselt tekivad nad hilissügisel või talvel.

Madalrõhualad on Atlandi ookeani põhjaosas tavalised. Tihti ründavad need Suurbritannia ja Iirimaa põhjarannikut ning liiguvad edasi Norra merre. Kui nad aga lõuna poole liiguvad, võivad nad mõjutada ka teiste Euroopa riikide ilmastikku.

Nende orkaanide majanduslikku kahju hinnatakse 1,9 miljardile eurole aastas ja kindlustuse kahjusid 1,4 miljardile eurole aastas (1990–1998). Looduskatastroofi põhjustatud kahjude poolest jääb see alla ainult USA orkaanidele.

## Euroopa orkaane
* Märzorkan, märts 1876 (suurim tuule kiirus: umbes 170&nbsp;km/h)
* Quimburga (*Niedersachsenorkan*), 13. november 1972 (suurim tuule kiirus: 167&nbsp;km/h)
* Daria, 26. jaanuar 1990 (suurim tuule kiirus: 200&nbsp;km/h)
* Vivian, 25.–27. veebruar 1990
* Wiebke, 28. veebruar – 1. märts 1990 (suurim tuule kiirus: 285&nbsp;km/h)
* Anatol, 2.–3. detsember 1999 (suurim tuule kiirus: 183&nbsp;km/h)
* Lothar, 26.–27. detsember 1999 (suurim tuule kiirus: 272&nbsp;km/h)
* Jeanett, 26.–27. oktoober 2002 (suurim tuule kiirus: 183&nbsp;km/h)
* Erwin (Gudrun), 8.–9. jaanuar 2005 (suurim tuule kiirus: 144&nbsp;km/h)
* Per, 14. jaanuar 2007
* Kyrill, 18. jaanuar 2007 (suurim tuule kiirus: 225&nbsp;km/h)
* Emma, 1.–2. märts 2008 (suurim tuule kiirus: 224&nbsp;km/h)
* Klaus, jaanuar 2009 (suurim tuule kiirus: 206&nbsp;km/h)
* Quinten, veebruar 2009 (suurim tuule kiirus:&nbsp;166&nbsp;km/h)
* Xynthia, 25.–28. veebruar 2010 (suurim tuule kiirus:&nbsp;200&nbsp;km/h)

## Viited
Feliks Kulov

**Feliks Kulov** (kirgiisi keeles Феликс Кулов; sündinud 29. oktoobril 1948 Frunzes) on Kõrgõzstani poliitik, peaminister 1. septembrist 2005 kuni 19. detsembrini 2006.

Kulov on partei Ar-Namõs juht ja juhib alates 2010. aasta 10. novembrist partei fraktsiooni Kõrgõzstani Ülemnõukogus.

Aastatel 1978–1998 tegi Kulov karjääri esmalt Nõukogude, hiljem Kõrgõzstani miilitsas ja siseministeeriumi struktuurides. Ta pidas erinevaid ameteid valitsuses, oli muuhulgas siseminister, julgeolekuminister ning Tšüj oblasti juht. Aastatel 1992–1993 oli ta asepresident. Asepresidendi ametist lahkus Kulov seoses tüliga, mis puhkes tema järelevalve all ette võetud rahvusvaluuta kasutuselevõtu käigus kadunud kullavarude tõttu. Aastatel 1998–1999 oli Kulov Biškeki linnapea.

1999. aastal asutas Kulov erakonna Ar-Namõs ('Väärikus') ja hakkas seda juhtima. 2000. aastal kavatses ta kandideerida Ülemnõukogusse, kuid vahistati korruptsioonisüüdistusega ja mõisteti 7 aastaks vangi. Tulbirevolutsioon 2005. aastal tõi kaasa tema vabastamise vanglast ja kõigist süüdistustest.

Kulovit peeti Tulbirevolutsiooniga kukutatud Askar Akajevi oluliseks vastaseks ja eeldati, et temast võib saada Akajevi järglane presidendi ametis. Presidendiks ta siiski ei kandideerinud, oletatavasti viletsa kirgiisi keele oskuse tõttu. Kulovi emakeel on vene keel. Revolutsiooni üheks ajendiks oli riigi põhja- ja lõunaosa ebavõrdsus. Presidendivalimised võitis lõunaosast pärinev Kurmanbek Bakijev, kes nimetas põhjaosast pärineva Kulovi peaministriks.

2006. aasta detsembris astus ta valitsusjuhi kohalt tagasi, mistõttu seadusjärgselt loeti ametist lahkunuks kogu Feliks Kulovi valitsus. Bakijev esitas ta kohe uuesti peaministri kandidaadiks, kuid parlament jättis ta jaanuaris kahel katsel ametisse kinnitamata ja Bakijev oli sunnitud otsima uue kandidaadi. 29. jaanuaril 2007 vabastas Bakijev Kulovi valitsusjuhi kohusetäitja ametist ja määras uueks peaministriks Azim Isabekovi. On arvatud, et Bakijevi eesmärgiks oligi liiga silmapaistvast Kulovist vabaneda .

Pärast peaministriametist lahkumist töötas Kulov Kõrgõzstani hüdroenergiaressursside rakendamise nimel.

## Poliitilised seisukohad

Kulov on avaldanud soovi Venemaad ja teisi endiseid Nõukogude Liidu liiduvabariike ühendava konföderatsiooni loomiseks. Ta leiab, et Manasi lennuväebaasi saatuse peaks Kõrgõzstan otsustama üheskoos teiste Kollektiivse Julgeoleku Lepingu Organisatsiooni liikmetega, kuid seni, kuni olukord Afganistanis on ohuks regionaalsele julgeolekule, peaks Ühendriikide valduses olev baas tegevust jätkama.

Feliks Kulovi partei toetajateks on eelkõige vene- ja usbekikeelne elanikkond.

2010. aasta septembris sõlmis ta oma partei nimel koostööleppe Ühtse Venemaaga.

## Viited


## Välislingid
* КУЛОВ Феликс Шаршенбаевич centrasia.ru-s
* Кулов, Феликс Lentapedias
* Feliks Kulovist Ar-Namõsi kodulehel (vene keeles)
Allianss Gruusia Eest

**Allianss Gruusia Eest** oli Gruusia opositsiooniparteide poliitiline ühendus, mida juhtis Irakli Alasania.

Allianss asutati 2009. aasta veebruaris. 2010. aasta 15. juunil teatas Irakli Alasania Alliansi laialisaatmisest.

Allianssi kuulusid Davith Gamkrelidze juhitud Uued Parempoolsed, Davith Usupašvili juhitud Gruusia Vabariiklik Partei, Alasania juhitud Meie Gruusia – Vabad Demokraadid (alates asutamisest 2009. aasta juulis), Salome Zurabišvili juhitud Gruusia Tee (alates 2010. aasta aprillist) ja endine ombudsman Sozar Subari (alates 2009. aasta septembrist). Viimane lahkus 2010. aasta mai lõpus toimunud kohalike valimiste järel.
Thbilisi veretöö

**Thbilisi veretöö** või Gruusia eeskujul **9. aprilli tragöödia** nime all tuntakse 1989. aasta 9. aprillil aset leidnud sündmusi Thbilisis. Nõukogude siseväed ründasid tol päeval rahvuslaste meeleavaldust Rusthaveli prospektil sapöörilabidatega. Hukkus 21 inimest, suuremalt jaolt naised. Sajad inimesed said vigastada.

Juba viis päeva kestnud meeleavaldustel nõuti nii Gruusia iseseisvust kui ka Abhaasia separatistide karistamist.

Nõukogude vägesid kamandas Taga-Kaukaasia sõjaväeringkonna juht kindralpolkovnik Igor Rodionov. Gruusia miilitsaüksustelt korjati ennetavalt ära relvad. Enne rünnakut meeleavaldusele saabunud patriarh Ilia II palus tankidega silmitsi seisvatel demonstrantidel ohvrite vältimiseks lahkuda, kuid teda ei võetud kuulda.

Teritatud sapöörilabidate ja kumminuiadega relvastatud sõdurid piirasid meeleavaldajad igast küljest sisse, jäeti vaid kitsas taganemistee. Rünnakul kasutati meeleavaldajate vastu pisar- ja mürkgaasi. Arstidel ja kiirabil ei lubatud inimesi aidata.

Hiljem väitsid sõjaväelased, et meeleavaldajad ründasid esimesena ja ohvrid põhjustasid nad ise paanikas üksteist jalge alla tallates. Ohvrite lahkamisel tuvastati, et enamasti oli surma põhjuseks lämbumine, millele aitas kaasa kemikaalide sissehingamine.

Gruusias vallandas veretöö üldstreigi ja uued meeleavaldused. Gruusia televisioon näitas ohvrite moonutatud surnukehi. Kuulutati välja 40-päevane lein. Gruusia NSV valitsus astus tagasi.

Salaja filmitud kaadrid juhtunust toimetati Eesti kaudu kiiresti välisajakirjandusele , need vallandasid rahvusvahelise skandaali. NSV Liidu Rahvasaadikute Kongress moodustas sündmuste uurimiseks komisjoni, mida juhtis Anatoli Sobtšak. Tuvastati riigi- ja armeejuhtide kaasosalus, nõuti viimaste karistamist.

Thbilisi veretöö andis hoogu juurde Nõukogude Liidu lagunemisele. Gruusias tähistatakse 9. aprilli rahvusliku ühtsuse päevana. 1991. aastal viidi Gruusias 9. aprillil läbi iseseisvusreferendum.

## Viited
Peter Sendel

** Peter Sendel** (sündinud 6. märtsil 1972 Ilmenaus) on endine Saksamaa laskesuusataja. Olümpiavõitja (1998) ja kahekordne maailmameister (1997 ja 2003). 

## Saavutused

### [[Olümpiamängud]]el

* 2010  Naganos
**  **olümpiavõitja** 4x7,5 km teatesõidus
* 2002  Naganos
**  hõbemedal 4x7,5 km teatesõidus

### [[Laskesuusatamise maailmameistrivõistlused|Maailmameistrivõistlustel]]

* 1994  Canmores
**  pronksmedal meeskonnasõidus
* 1996  Ruhpoldingis
**  hõbemedal 4x7,5 km teatesõidus
* 1997  Osrblies
**  **maailmameister** 4x7,5 km teatesõidus 
**  hõbemedal meeskonna sõidus 
* 2000  Lahtis
**  pronksmedal 4x7,5 km teatesõidus
* 2003  Hantõ-Mansiiskis
**  **maailmameister** 4x7,5 km teatesõidus

## Välislingid

*Peter Sendeli koduleht
*IBU kodulehel
WikiLeaks

**WikiLeaks** on rahvusvaheliselt tegutsev mittetulundusorganisatsioon, mis tegeleb salastatud, sageli poliitiliselt tundlikke teemasid käsitlevate dokumentide avalikustamisega, üritades tagada dokumentide üleandjatele anonüümsust.
Seltskond on hoidnud oma veebi serverites Rootsis, Hollandis, Šveitsis ja Prantsusmaal.

Kuigi WikiLeaks kasutas algselt viki-tehnoloogiat, on nüüdseks sellest loobutud. Samuti ei esine mingit seost Vikipeedia (Wikipedia) ja WikiLeaksi vahel, kuigi sarnasuste tõttu nimedes nõnda vahel arvatakse.

## Asutamine
WikiLeaksi asutas austraallane Julian Assange koos dissidentidega Hiinast ja mitmest muust riigist. Assange asus oma kodulehe kaudu tegutsema 2007. aastal. 

Teistest töötajatest on teada näiteks Daniel Domscheit-Berg (2007–2010) ja Kristinn Hrafnsson (kuni 2010). 

## Õhurünnak Bagdadis
5. aprillil 2010 avalikustas WikiLeaks helikopteri kabiinist salvestatud video 2007. aasta 12. juuli õhurünnakust Bagdadis, mille lekitas organisatsioonile Ameerika Ühendriikide armee 22-aastane luureanalüütik Bradley Manning, kes 2010. aasta maikuus salastatud informatsiooni avalikustamise eest vahistati (vt Help Bradley Manning).

## Eesti ja Ameerika Ühendriikide diplomaatilised dokumendid

28. jaanuaril 2011 avaldas Postimees materjali, mis pärineb USA valitsuse arvutitest. Wikileaksi andmebaasist materjali kättesaamiseks pidi Postimehe ajakirjanik Argo Ideon käima Oslos Aftenposteni kontoris kohal. Ettekanded on koostatud 2006. aastast kuni 2010. aasta alguseni. 610 ettekannet on koostatud Tallinnas USA saatkonnas.

Avalikustatud informatsiooni hulgas on ka endise USA suursaadiku Aldona Wosi memo, milles ta kirjutab kohtumisest Toomas Hendrik Ilvesega 2006. aasta juunis (sadakond päeva enne presidendiks saamist). Tema sõnul olevat Ilves öelnud, et tegelikult ta ei tahagi presidendiametit. Ettekande koostajad järeldasid, et peamised põhjused, miks ta kandideeris Arnold Rüütli vastu, oli see, et Ilvese sõnul pole Rüütli presidendiks olemise ajal sisuliselt riigipead olnudki ja Ilves usub, et tema on ainuke, kes suudab Rüütlit võita.

## Vaata ka
*Afganistani sõja dokumentide leke
*Anonymous
*Luure Keskagentuur

## Viited

## Välislingid

*WikiLeaksi koduleht
* Wikileaks eesti keeles
*"Wikileaks avaldas üle 90 000 saladokumendi Afganistani sõja kohta, aastatest 2004–2010" Postimees, 26. juuli 2010
*"Karzai mõistis WikiLeaksi lekke hukka" Postimees, 29. juuli 2010
*Andres Reimer: "FSB: anname Wikileaksile vastu nina" Eesti Päevaleht, 27. oktoober 2010
*Villu Päärt: "Wikileaks: korduma kippuvad küsimused" Novaator, 9. detsember 2010
Anonüümsus

**Anonüümsus** ehk toimimine **inkognito** on tegutsemine oma pärisnime teada andmata või oma tegelikku identiteeti varjates.

Enamasti peetakse anonüümsuse all silmas kõigi isiku tuvastamist võimaldavate isikuandmete peitmist. Kuna anonüümsus võib tähendada ka ainult oma nime kui isiku tuvastamist võimaldava andme varjamist, siis ei peeta seda terminikasutust alati piisavalt ühemõtteliseks.

## Vaata ka
*Pseudonüüm
*Anonüümkiri
*Anonüümne funktsioon
*Anonymous

## Välislingid
Varjunimi

**Varjunimi** on sõna või nimi, mida kasutatakse salaja teisele nimele, sõnale või isikule viitamiseks. Varjunimesid kasutatakse sageli sõjalisel otstarbel või luures, kus on tarvis varjata inimeste isiksusi. Lisaks on varjunimede edastamisel eksimisvõimalus väiksem kui pärisnimedega.
Sinise granaatkivi mõistatus

**"Sinise granaatkivi mõistatus"** (inglise keeles *The Adventure of the Blue Carbuncle*) on Arthur Conan Doyle'i jutustus, milles astuvad üles detektiiv Sherlock Holmes ja doktor Watson. Jutustus ilmus ajakirjas Strand Magazine 1892. aastal. "Sinise granaatkivi mõistatus" kuulub kogumikku "Sherlock Holmesi seiklused".

## Tegelased
* Sherlock Holmes
* doktor Watson
* uksehoidja Peterson 
* John Horner
* Henry Baker
* James Ryder (John Robinson)
* Catherine Cusack

## Eestikeelsed väljaanded
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 311-324)
* "Sherlock Holmesi lühijutud" (Varrak 2010; tõlkija Krista Kaer)

## Viited
Elukutse

**Elukutse** on spetsiaalse ettevalmistuse või töö kaudu omandatud võimekus tegutseda või töötada mingil erialal, tegevusalal või tööalal. Elukutse olemasoluks on vajalik teatud teadmiste, oskuste ja vilumuste kogum. 

Elukutsega seotud töökohta nimetatakse ametiks.

## Vaata ka

*Elukutsete loend
*Amet
Kõrgest soost poissmehe mõistatus

**"Kõrgest soost poissmehe mõistatus"** (inglise keeles **"The Adventure of the Noble Bachelor"**) on Arthur Conan Doyle'i jutustus, kus astuvad üles detektiiv Sherlock Holmes ja doktor Watson. Algselt ilmus jutustus ajakirjas Strand Magazine 1892. aastal. "Kõrgest soost poissmehe mõistatus" kuulub kogumikku "Sherlock Holmesi seiklused".

## Tegelaskujud
* Sherlock Holmes
* doktor Watson
* Lord Robert St. Simon
* Hatty Doran

## Eestikeelsed väljaanded
* "Sherlock Holmesi seiklused" (Varrak 1996; tõlkija Krista Kaer)
* "Sherlock Holmesi lood" 1. osa (Varrak 2003; tõlkija Krista Kaer; lk 251-265)
* "Sherlock Holmesi lühijutud" (Varrak 2010; tõlkija Krista Kaer)

## Kuuldemäng
"**Kolm jalarauda mustal taustal**". Raadioteater 1963. Tõlkinud ja raadiole seadnud Tiiu Põllumaa ja Ain Kaalep. Režissöör Kaarel Toom. Helirežissöör Eero Sepling. Helioperaator Mai Sepling. 

Osades: Sherlock Holmes – Voldemar Panso; Doktor Watson – Eino Baskin; Lord St. Simon – Jüri Järvet; Lestrade – Olev Tinn; Hatty Doran – Silvia Laidla; Francis Hay Moulton – Karl Kalkun; James, toapoiss – Valdur Himbek; Äriteenijad – Erich Jaansoo, Hans Korv; Diktor – Aino Ripus.

## Viited

## Välislingid
* "Kolm jalarauda mustal taustal". Kuuldemäng. Raadioteater. ERR
Sergio Agüero

**Sergio Leonel Agüero del Castillo** (; hüüdnimi **Kun**; sündinud 2. juunil 1988 Buenos Aireses) on Argentina jalgpallur, kes mängib ründajana Inglismaa kõrgliiga klubis Manchester City ja Argentina jalgpallikoondises. 

## Klubikarjäär

### Manchester City

Agüero on Alan Sheareri järel kiiruselt teine mängija. Ta on Premier League'is löönud 100 väravat, need on löödud 147 mängus.

2015–16 hooajal lõi ta Newcastle Unitedi vastu ühes mängus viis väravat. 

6. jaanuaril 2017 tõusis Agüero Manchester City aegade parimate väravaküttide seas kolmandaks.

9. septembril 2017 lõi Agüero oma 124. Premier League'i värava, millega tõusis enim väravaid löönud mitte-eurooplaseks Premier League's, möödudes niiviisi endisest rekordiomanikust Dwight Yorkest. 1. novembril 2017 lõi Agüero UEFA Meistrite Liigas võõrsil Napoli vastu City kolmanda värava, aidates oma klubi 4:2 võiduni; Agüero värav oli tema 178. Manchesteri meeskonnas, mis purustas ka klubi kõigi aegade rekordi, mida hoidis varem Eric Brook.

Hooaegadel 2017–2018 ja 2018–2019 on ta valitud Premier League'i hooaja sümboolsesse koosseisu.

## Koondisekarjäär
Argentina rahvuskoondises on Agüero mänginud 89 korda ja löönud 39 väravat, mis teeb temast koondise kõigi aegade kolmanda parima skooritegija.   

Debüüdi tegi ta 3. septembril 2006 mängus Inglismaaga.  

Agüero tuli Argentina U20 meeskonnaga 2005. ja 2007. aastal juunioride maailmameistriks. 2008. aastal tuli ta U23 koondisega Pekingis olümpiavõitjaks.   

Samuti on Argentina meeskonnaga saanud hõbemedali 2014. aasta maailmameistrivõistlustel ning 2015. ja 2016. aasta Copa Américal.

## Saavutused
### Meeskondlikud
; Madridi Atlético
*UEFA Intertoto Cup: 2007
*UEFA Euroopa Liiga: 2009–10
*Euroopa superkarikas: 2012

; Manchester City
*Premier League: 2011–12, 2013–14, 2017–18, 2018–19
*FA Cup: 2018–19
*Football League Cup/EFL Cup: 2013–14, 2015–16, 2017–18, 2018–19
*FA Community Shield: 2012, 2018

; Argentina jalgpallikoondis
* Kuldmedalist 
** Olümpiamängud: 2008
** U20 maailmameistrivõistlused: 2005, 2007
** Copa América: 2021
* Hõbemedalist 
** Jalgpalli maailmameistrivõistlused: 2014
** Copa América: 2015, 2016

## Isiklikku
Sergio Agüero äi on endine Argentina jalgpallikoondise kapten Diego Maradona. 

## Viited

## Välislingid
Ryszard Kaczorowski

**Ryszard Kaczorowski** [r'õšard katšor'ofski] (26. november 1919 Białystok, Poola – 10. aprill 2010 Smolensk, Venemaa) oli Poola poliitik.

Ta oli Poola siseminister eksiilis aastail 1986–1989 ja president eksiilis aastail 1989–1990. 

Ta hukkus Smolenski lennuõnnetuses.
Bronisław Komorowski

**Bronisław Maria Komorowski** [bron'isuaf komor'ofski] (sündinud 4. juunil 1952 Oborniki Śląskies) on Poola poliitik, alates 6. augustist 2010 kuni 6. augustini 2015 Poola president, 10. aprillist 8. juulini 2010 presidendi kohusetäitja. 

1977 lõpetas Komorowski Varssavi ülikooli ajaloo eriala. 

Pärast ülikooli lõpetamist andis Komorowski koos Antoni Macierewicziga, kellest samuti hiljem minister sai, välja põrandaalust kuukirja "*Glos*". 1980 mõisteti talle koos teiste Inim- ja Kodanikuõiguste Kaitse Liikumise juhtidega 1 kuu vanglakaristust demonstratsiooni organiseerimise eest 11. novembril 1979. 1980–1981 töötas ta Solidaarsuse Sotsiaaluuringute Keskuses. 27. septembril 1981 kirjutas ta alla organisatsiooni Klubid Iseseisvuse Teenistuses asutamisdeklaratsioonile. Samal aastal kehtestati Poolas sõjaseisukord ja Komorowski interneeriti. 

1990–1993 oli Komorowski kaitseministri asetäitja Tadeusz Mazowiecki, Jan Krzysztof Bielecki ja Hanna Suchocka valitsuses. 

Alates 1990. aastate algusest oli ta seotud Demokraatliku Liidu ja Vabaduse Liiduga (*Unia Wolności*). 1993–1995 oli ta nende erakondade peasekretär. 

1991. aastast oli Bronisław Komorowski Poola Seimi liige. Ta rõõmustas 2007. aasta parlamendi valimistulemuste üle, mis kukutasid võimult vendade Kaczyńskite juhitava Seaduse ja Õigluse Partei. Ta teatas: "Me tahame moodustada võimalikult laiapõhjalise koalitsiooni ja teha koostööd kõigiga, kes soovisid Seaduse ja Õigluse võimult kõrvaldamist."  Komorowski ise kogus ise valimistel Kodanikeplatvormis 139 320 häält ja valiti 5. novembril 2007 292 poolthäälega alamkoja eesistujaks. 

Parlamendi spiikrina sai Komorowski presidendi kohusetäitjaks pärast 2010. aasta aprillis juhtunud lennuõnnetust, milles hukkus senine Poola president Lech Kaczyński. 

20. juunil 2010 peetud presidendivalimiste esimeses voorus sai ta 41,22% häältest ja oli 4. juulil peetud teises voorus vastamisi 36,74% häältest saanud Jarosław Kaczyńskiga. Valimiste teises voorus valiti ta 53,01%-lise toetusega presidendiks. Komorowski andis ametivande 6. augustil 2010. 

Komorowski on aastast 1977 abielus Anna Komorowskaga (sündinud Dziadzia). Neil on viis last: Zofia (sündis 1979), Tadeusz (sündis 1981), Maria (sündis 1983), Piotr (sündis 1986) ja Elżbieta (sündis 1989). 31. detsembril 1983 läks Anna oma mehele interneeritute laagrisse järele, olles üks kolmest esimesest naisest, keda sinna lubati.

## Tunnustus
* 2014 Maarjamaa Risti ketiklassi teenetemärk

## Viited
Uman

**Uman** (ukraina keeles Умань) on linn Tšerkassõ oblastis Kesk-Ukrainas Vinnõtsjast idas. 

Hinnanguline rahvaarv on 87 700 (2007).

Esimest korda on Umani mainitud 1616. aastal.

Umanis on 1796. aastal krahv Stanisław Szczęsny Potocki rajatud Sofiyivsky park, kus on kitsad kosed ja kivisillad. Samal aastal ehitati sinna esimesed elamiskohad.

Umani linna meelitab tuhandeid inimesi palverännak rabi Nachman Breslovi haua juurde juudi uusaastal (Roš ha-Šana).

Haapsalu on Umani sõpruslinn.

28. aprilli 2023 varahommikul toimunud Venemaa raketirünnakus sai pihta korrusmaja ning hukkus vähemalt 23 rahulikku elanikku, nende seas 6 last.

## Vaata ka
*2023. aasta 28. aprilli õhurünnak Umani korterelamule

## Viited

## Välislingid
* Umani rahvusvaheline portaal (Ukraina)
* Nic Robertson, AnneClaire Stapleton and Maria Avdeeva. Children among at least 23 killed in early-morning Russian strike on Ukrainian apartment block. CNN, 29. aprill 2023
Uda laht

**Uda laht** on laht Ohhoota mere lääneosas. Ulatub maasse 100 km pikkuselt, laius kuni 85 km, sügavus kuni 36 m. Lahes on tugevad looded. Lahte suubub Uda jõgi, lahe suus on Šantari saared.
JSON

**JSON** (inglise keeles **''J**ava**S**cript **O**bject **N**otation'') on lihtsustatud andmevahetusvorming, mis põhineb JavaScripti programmeerimiskeele alamhulgal. JSON on tekstvormingus ja programmeerimiskeelest sõltumatu. JSON-i looja on Douglas Crockford ja see on formaliseeritud kui RFC-4627.

JSON-ist on saanud populaarne alternatiiv XML-ile, eeskätt on see üle võtnud XML-i rolli Ajaxi kontekstis (kuigi X lühendis Ajax tähistab ajalooliselt XML-i).

## Süntaks

JSON koosneb kahte liiki struktuuridest:

* nimi-väärtus paaride kogum. Eri keeltes tuntud objekti, kirje, struktuuri, sõnaraamatu, paisktabeli või assotsiatiiv-massiivina;
* järjestatud väärtuste jada. Eri keeltes tuntud massiivi, vektori, loendi või jadana.

Näiteks:


```javascript
{
  "nimi": "Juhan",
  "vanus": 42,
  "lapsed": [
    {
      "nimi": "Mari",
      "vanus": 19
    },
    {
      "nimi": "Toomas",
      "vanus": 22
    }
  ]
}
```


Näites toodud JSON sisaldab ühte peamist objekti väljadega "nimi", "vanus" ja "lapsed", millest viimane sisaldab omakorda kahest objektist koosnevat massiivi.

## Rakendamine

JSON-i parsimise ja genereerimise teeke leidub enamiku levinud programmeerimiskeelte tarbeks.

Kuna JSON on JavaScript keele alamhulk, siis on JavaScriptis võimalik JSON-i parsida sisseehitatud eval() funktsiooni abil. Viimase kasutamine hõlmab aga turvariske, mistõttu ECMAScripti 5. versioonis on JSON-i teek standardiseeritud.

## Vaata ka
* JavaScript
* XML

## Viited
Douglas Crockford

**Douglas Crockford** on USA tarkvaraarhitekt.

Crockford lõpetas San Francisco Osariigi Ülikooli raadio ja televisiooni erialal.

Ta töötas tarkvaraspetsialistina Ataris, Lucasfilmis ja filmistuudios Paramount Pictures.

Ta töötas ka ettevõttes Nintendo, kui see oli valmis saanud arvutimängu "Maniac Mansion", mis ei läinud esialgu tsensuurist läbi keelekasutuse ja alastistseenide tõttu. Crockfordi ülesanne oli mängu muuta, nii et see tsensuurist läbi läheks. 1990. aastate alguses kirjutas ta sellest memuaarikogumiku "The Expurgation of Maniac Mansion", milles kirjeldas oma kasvavat rahulolematust ja sisepinget, kui Nintendo nõudmised muutusid järjest segasemaks ja vastuolulisemaks. Ta avaldas need mälestused ühes videomängude teemalises postiloendis ja need said mängu fännide seas populaarseks.

Crockford aitas välja töötada programmeerimiskeelt E, mis avaldati 1997.

Ta on Yahoo!'s JavaScripti vanemtarkvaraarhitekt ja JavaScripti süntaksikontrollija JSLint autor. Ta on ECMAScripti komitee liige.. Ta on raamatu "JavaScript: The Good Parts" autor ning JavaScripti keele populariseerija. 

Crockford on populariseerinud JavaScripti olemasolevatel keelekonstruktsioonidel põhinevat kerget andmevormingut JSON, mida ta on soovitanud XML-i alternatiiviks. 2002 registreeris ta domeeni json.org ja pani andmevormingu kirjelduse sinna. 2006 spetsifitseeris ta selle andmevormingu ametlikult.

## Viited

## Välislingid
* Douglas Crockford's Wrrrld Wide Web Douglas Crockfordi koduleht
Druusid

**Druusid** (araabia keeles درزي, mitmuses دروز, heebrea keeles דרוזים‎) on peamiselt Levandis elav šiiitlikust islamist alguse saanud religioosne kogukond. Sarnaselt teiste ismailiitidega on druusi usundit mõjutanud gnostitsism ja uusplatonism.

Druuside koguarv on 0,8–1,0 miljonit. Nad elavad peamiselt Süürias, Liibanonis, Iisraelis ja Jordaanias. Hinnanguliselt 40–50% elab neist Süürias, 30–40% Liibanonis, 6–7% Iisraelis ja 1–2% Jordaanias. Umbes kaks protsenti druusidest on hajutatult laiali ülejäänud Lähis-Ida riikides.

Druusid suhtlevad omavahel araabia keeles.

## Viited
Termopaus

**Termopaus** on atmosfäärikiht, mis paikneb termosfääri ja eksosfääri vahel kõrgusel 400–800 (teiste andmete järgi 450 või umbes 500) km.

## Viited
Eksosfäär

**Eksosfäär** on Maa atmosfääri kõrgeim kiht. See paikneb termopausi kohal kõrgusel üle 450 või umbes 500 või üle 800 või 960–1000 km. Seda kihti iseloomustab õhu väga väike tihedus ja ioonivahetus maailmaruumiga.

Eksosfääris püsib termosfäärile iseloomulik kõrge temperatuur.

Eksosfääri ülempiir on hinnanguliselt kõrgusel 3000 km.

Eksosfääriks nimetatakse ka Merkuuri imeõhukest atmosfääri. 

## Vaata ka
*Eksobaas

## Viited